方岳
题董一之花木杪
君不见王子猷，剡溪夜雪之孤舟。
此翁百好不入眼，而雅与竹深相投。
君不见陶渊明，徽弦不具之古琴。
东篱把菊偶然耳，人或作图传至今。
吾何曾识董一之，於此略已心相知。
事治好春绕庵屋，岂有俗子能尔为。
江风山月无尽藏，时一吐出胸中奇。
与茶作经花作谱，铨次蘅若兰荪蓠。
秦碑晋帖了真赝，砚石错落书参差。
迩来抄注到侪友，唾视钱癖何人斯。
长卿但有四立壁，无一持赠长嗟咨。
烦为传声语花草，倘可千里同襟期。
吾闻奇章公石李成画，在庐九老湘九疑。
烟云渺绵不可状，世乏佳士当归谁。
君其持以问太空，所不与者如此诗。